Nedbank sê oor verbande ná onteiening | Maroela Media
'n Skermskoot van die e-pos wat op sosiale media versprei word.
Die betaling van 'n eiendomsverband is onderhewig aan 'n kontraktuele ooreenkoms en moet betaal word ongeag of daardie eiendom onteien word, met of sonder vergoeding.
Só sê Kedibone Molopyane, hoof van groep mediaverhoudinge van Nedbank.
Die bevestiging kom nadat 'n skermskoot van 'n e-posgesprek tussen 'n oënskynlike kliënt en 'n verteenwoordiger van Nedbank onlangs wyd op sosiale media versprei is. In die e-pos beantwoord 'n kliëntdiensresolusiebestuurder 'n navraag oor die impak van moontlike onteiening op eiendom wat steeds onder verband by Nedbank is.
Talle sosialemediagebruikers het die skermskoot gedeel, met verskeie mense wat warm onder die kraag was oor Nedbank se terugvoer. Verskeie sosialemediagebruikers het ook die skermskoot op Nedbank se amptelike Facebook-blad gaan deel en 'n verduideliking van die bank geëis.
Molopyane het Dinsdag aan Maroela Media bevestig dat die bewoording in die e-pos wel Nedbank se standpunt oor die saak is. "Verbandbetalings is verskuldig en betaalbaar totdat die verband ten volle afbetaal is. Dit is ongeag enige vorm van grondeiening wat 'n impak kan hê op die bates wat as sekuriteit vir lenings voorsien word – met of sonder vergoeding."
Sy voeg by dat Nedbank egter aktief deelneem aan die debat rakende onteiening sonder vergoeding en dat die bank al twee geskrewe insette oor die saak ingedien het – een deur die Bankvereniging van Suid-Afrika en nog een in 'n aparte Nedbank-dokument.
Molopyane sê Nedbank het ook 'n datum versoek waartydens verteenwoordigers van die bank verbale voorleggings in die parlement kan maak, moontlik aan die begin van September. Die grondwethersieningskomitee sal na afloop van die openbare deelnameproses aanbevelings aan die nasionale vergadering maak rakende die moontlike wysiging van die grondwet.
"Pres. Cyril Ramaphosa se openbare uitsprake blyk die parlementêre proses wat tans aan die gang is vooruit te loop. Enige voorgestelde veranderinge aan Artikel 25 van die grondwet sal nog steeds eers volledig gedebatteer moet word en sal aan grondwetlike en regsgronde op verskeie vlakke moet voldoen.
"Die presiese bewoording van enige voorgestelde wysigings sal van kardinale belang wees en sal eers geassesseer moet word voordat enige ekonomiese en kredietassesseringsimpakte bepaal kan word. Ons voel dit sal wys wees om te wag vir hierdie proses om afgehandel te word, eerder as om die saak vooruit te loop en verder kommentaar te lewer sonder die nodige besonderhede."
Molopyane het gesê dit is noodsaaklik vir die sakesektor om deel te neem aan die soeke na oplossings vir sosio-ekonomiese uitdagings in die land. Sy het bygevoeg dat Nedbank egter besef dat die huidige grondhervormingsproses en die struktuur van grondeienaarskap in die land nie volhoubaar is nie.
"Die sakesektor kan nie net terugsit en kyk wat gebeur nie. Dit maak daarom net sin vir Nedbank om ook ons stem by te voeg in die debat oor grondhervorming. Ons moet verseker dat ons nie die broodnodige toekomstige beleggings in ons ekonomie ondermyn of landbouproduksie of voedselsekuriteit in die proses skade berokken nie."
Jy DROOM ou, hoe belaglik, gaan dink weer en gee die regte antwoord ASSEBLIEF !!!
Né… Die oomblik dat hulle my woonplek kom vat, hou ek op met betaal. Finish en klaar.
Gelukkig bank ek nie by Nedbank nie.
So Nedbank staan nou uit die water uit dat sy kliente self sien en kom klaar. Terloops, CR was met sy uitsprake baie onverantwoordelik, mens verwag die nie van 'n president van die land nie. Daar is maar geen verskil tussen hom en Zuma nie, altwee speel dieselfde spel, net op verskillende velde.
Bwahahahaha, hoe lekker lag ek nou!
Die banke in hul onnoselheid gaan die seerste kry!
As die boer nie 'n plaas het, kan hy nie geld verdien om lening te betaal, verder gaan daar nie meer 'n plaas wees wat bank kan terugvat om skuld te delg. Einde van storie. As die boer nie kan betaal is daar nie veel wat die banke kan doen…